
PANEVĖŽIO MIESTO SAVIVALDYBĖS TARYBA

SPRENDIMAS
DĖL PANEVĖŽIO MIESTO SAVIVALDYBĖS ŠVIETIMO ĮSTAIGŲ MOKINIŲ IR JUOS LYDINČIŲ ASMENŲ, VYKSTANČIŲ Į TARPTAUTINIUS KONKURSUS, VARŽYBAS IR ČEMPIONATUS, IŠLAIDŲ DALINIO FINANSAVIMO TVARKOS APRAŠO PATVIRTINIMO

[bookmark: registravimoDataIlga][bookmark: registravimoNr]2026 m. rugpjūčio 7 d. Nr. TSP-367
Panevėžys

Vadovaudamasi Lietuvos Respublikos vietos savivaldos įstatymo 7 straipsnio 6 punktu, 15 straipsnio 2 dalies 32 punktu, 16 straipsnio 1 dalimi, Panevėžio miesto strateginio plėtros 2021–2027 metų plano, patvirtinto Panevėžio miesto savivaldybės tarybos 2021 m. gruodžio 23 d. sprendimu Nr. 1-362 „Dėl Panevėžio miesto strateginio plėtros 2021–2027 metų plano ir Panevėžio miesto strateginio plėtros 2021–2027 metų plano įgyvendinimo priežiūros tvarkos aprašo patvirtinimo“, III prioriteto 3.1 tikslo „Didinti švietimo sistemos prieinamumą ir kokybę“ 3.1.1 uždaviniu „Pagerinti švietimo paslaugų kokybę“, Panevėžio miesto savivaldybės taryba n u s p r e n d ž i a: 
1. Patvirtinti Panevėžio miesto savivaldybės švietimo įstaigų mokinių ir juos lydinčių asmenų, vykstančių į tarptautinius konkursus, varžybas ir čempionatus, išlaidų dalinio finansavimo tvarkos aprašą (pridedama).
2. Nustatyti, kad šis sprendimas:
2.1.	 skelbiamas Teisės aktų registre ir Panevėžio miesto savivaldybės interneto svetainėje; 
2.2. įsigalioja 2026 m. rugsėjo 1 d.

Savivaldybės merė	 			             Loreta Masiliūnienė

PATVIRTINTA
Panevėžio miesto savivaldybės tarybos 
                           sprendimu Nr. 

PANEVĖŽIO MIESTO SAVIVALDYBĖS ŠVIETIMO ĮSTAIGŲ MOKINIŲ IR JUOS LYDINČIŲ ASMENŲ, VYKSTANČIŲ Į TARPTAUTINIUS KONKURSUS, VARŽYBAS IR ČEMPIONATUS, IŠLAIDŲ DALINIO FINANSAVIMO TVARKOS APRAŠAS

I SKYRIUS
BENDROSIOS NUOSTATOS

1. [bookmark: _Hlk236058430]Panevėžio miesto savivaldybės švietimo įstaigų mokinių ir juos lydinčių asmenų, vykstančių į tarptautinius konkursus, varžybas ir čempionatus, išlaidų dalinio finansavimo tvarkos aprašas (toliau – Aprašas) nustato paraiškų dėl mokinių ir juos lydinčių asmenų dalyvavimo tarptautiniuose konkursuose, varžybose ir čempionatuose teikimo, vertinimo, dalinio finansavimo skyrimo ir atsiskaitymo tvarką.
2. Aprašo tikslas – skatinti Panevėžio miesto savivaldybės mokinių akademinį, STEAM (gamtos mokslų, technologijų, inžinerijos, menų ir matematikos), meninį meistriškumą ir inovatyvų kūrybiškumą, sudarant sąlygas dalyvauti tarptautiniuose konkursuose, varžybose ir čempionatuose, viešinant jų pasiekimus ir stiprinant Panevėžio miesto reprezentatyvumą, kartu užtikrinant skaidrų, objektyvų ir lygias galimybes garantuojantį finansavimo procesą.
3. Aprašas taikomas Panevėžio miesto savivaldybės švietimo įstaigoms, kurios teikia paraiškas dėl jose besimokančių mokinių ir juos lydinčių asmenų dalyvavimo tarptautiniuose konkursuose, varžybose ir čempionatuose, vykstančiuose ne Lietuvoje, finansavimo. 
4. Apraše vartojamos sąvokos: 
4.1. Lydintis asmuo – švietimo įstaigos mokytojas arba kitas įstaigoje dirbantis įgaliotas asmuo, atsakingas už mokinių pasirengimą tarptautiniam renginiui, jų saugumą ir atstovavimą jiems kelionės metu. 
4.2. Pareiškėjas – Panevėžio miesto savivaldybės švietimo įstaiga, teikianti paraišką dėl dalinio finansavimo skyrimo mokinio (-ių) ir juos lydinčio (-ių) asmens (-ų) dalyvavimui tarptautiniame renginyje.
[bookmark: _Hlk236751244]4.3. Sutartis – Savivaldybės administracijos direktoriaus įsakymu patvirtintos formos projekto įgyvendinimo savivaldybės biudžeto lėšų naudojimo sutartis, sudaroma tarp Savivaldybės administracijos ir pareiškėjo. 
4.4. Tarptautinis renginys – tarptautinis konkursas, varžybos ar čempionatas (akademinių dalykų olimpiados, STEAM srities projektai, meno, muzikos, technologijų ir kt.), kuriame dalyvauja atstovai iš ne mažiau kaip trijų skirtingų valstybių.
4.5. Vertinimo komisija – Panevėžio miesto savivaldybės administracijos direktoriaus įsakymu sudaryta nuolatinė komisija, vykdanti pateiktų paraiškų vertinimą ir teikianti rekomendacijas dėl dalinio finansavimo skyrimo.
4.6. Kitos šiame Apraše vartojamos sąvokos atitinka Lietuvos Respublikos švietimo įstatyme ir kituose teisės aktuose vartojamas sąvokas.

II SKYRIUS
FINANSAVIMO PRINCIPAI 

5. Dalyvavimas tarptautiniuose renginiuose gali būti iš dalies finansuojamas Panevėžio miesto savivaldybės biudžeto Švietimo ir ugdymo programos lėšomis, atsižvelgiant į Panevėžio miesto savivaldybės (toliau – Savivaldybė) tarybos patvirtintame biudžete šiai programai numatytus asignavimus.
6. Savivaldybės lėšos gali būti skiriamos, jeigu pareiškėjas užtikrina ne mažiau kaip 40 proc. viso išlaidų vykti į tarptautinį renginį poreikio. Lėšų dalį, kurios nepadengia Savivaldybės biudžeto lėšos, turi padengti pareiškėjas savo arba rėmėjų (partnerių, įstaigų) finansiniu indėliu. 
7. Lėšos gali būti skiriamos tik toms išlaidoms, kurios yra tiesiogiai susijusios su dalyvavimu tarptautiniame renginyje. Šias išlaidas gali sudaryti mokino (-ių) ir (ar) lydinčio (-ių) asmens (-ų):
7.1. kelionės (oro, geležinkelio, autobusų, vietinio transporto ar kitų transporto rūšių) išlaidos;
7.2.  apgyvendinimo išlaidos (maitinimui ir nakvynės);
7.3.  dalyvio mokestis, jeigu jis nekompensuotas renginio organizatorių;
7.4.  kelionės draudimo ir sveikatos draudimo išlaidos;
7.5.  vizų, leidimų ar kitų privalomų kelionės dokumentų įforminimo išlaidos;
7.6.  kitos su dalyvavimu tarptautiniame renginyje tiesiogiai susijusios ir pagrįstos išlaidos.
8. Savivaldybės biudžeto lėšos skiriamos tik toms išlaidų pozicijoms, kurios nėra finansuojamos iš valstybės biudžeto, Europos Sąjungos fondų, kitų tikslinių programų, renginio organizatorių, rėmėjų ar kitų finansavimo šaltinių. 
9. Skiriamo finansavimo dydis nustatomas įvertinus:
9.1. renginio pobūdį ir reikšmę; 
9.2. mokinio (-ių) pasiekimus ir atrankos rezultatus;
9.3. Savivaldybės reprezentavimą ir viešinimą;
9.4. kitų finansavimo šaltinių būvimą (ne mažiau kaip 40 proc.);
9.5. išlaidų pagrįstumą ir ekonomiškumą.
10. Galimybę gauti finansavimą turi paraiškos, kurios surinko ne mažiau kaip 60 balų (pereinamasis balas) ir kurioms užteko Aprašui įgyvendinti numatytų Savivaldybės biudžeto lėšų.

III SKYRIUS
PARAIŠKŲ TEIKIMAS

11. Pareiškėjas paraišką daliniam finansavimui gauti teikia pagal Savivaldybės administracijos direktoriaus įsakymu patvirtintą formą ir pateikia ją ne vėliau kaip prieš 20 darbo dienų iki numatomo išvykimo į tarptautinį renginį, išskyrus atvejus, kai oficialus kvietimas dalyvauti gaunamas vėliau.
12. Kartu su paraiška pareiškėjas turi pateikti šiuos dokumentus:
12.1.  kvietimą arba oficialų patvirtinimą apie mokinio (-ių) ir (ar) lydinčio (-ių) 
asmens (-ų) dalyvavimą tarptautiniame renginyje;
12.2.  tarptautinio renginio programą, kurioje nurodytas dalyvaujančių šalių skaičius (patvirtinantis tarptautinio renginio pobūdį, t. y. ne mažiau kaip trys valstybės);
12.3.  preliminarią išlaidų sąmatą;
12.4.  informaciją apie kitus finansavimo šaltinius nurodant, kad ne mažiau kaip 40 proc. reikiamų lėšų yra numatyta dengti iš kitų šaltinių;
12.5.  švietimo įstaigos vadovo rekomendaciją arba sprendimą dėl mokinio (-ių) ir (ar) lydinčio (-ių) asmens (-ų) delegavimo;
12.6.  kitus dokumentus, kurie pareiškėjo nuomone, gali būti svarbūs vertinant jo teikiamą paraišką;
12.7.  kitus Savivaldybės administracijos prašomus dokumentus, būtinus sprendimui priimti.
13. Paraiška ir jos priedai, nurodyti paraiškos formoje, turi būti užpildyti kompiuteriu valstybine lietuvių kalba ir pasirašyti paraiškos teikėjo, nuskenuoti arba pasirašyti saugiu elektroniniu parašu ir teikiami per Savivaldybės dokumentų valdymo sistemą „Avilys“ arba elektroniniu paštu.
14. Pareiškėjas atsako už pateiktos informacijos ir dokumentų teisingumą.

IV SKYRIUS
PARAIŠKŲ VERTINIMAS, FINANSAVIMO SKYRIMAS IR ATSISKAITYMAS

15. Paraiškų vertinimas atliekamas vadovaujantis skaidrumo, objektyvumo, lygiateisiškumo, viešumo ir sąžiningumo principais.
16. Savivaldybė gali kompensuoti iki 100 proc. prašomų iš dalies finansuoti išlaidų.
17. Paraiškos vertinamos pagal šią balų sistemą:

	Vertinimo kriterijus
	Didžiausias balų skaičius

	Renginio pobūdis ir reikšmė
	30

	Mokinio (-ių) pasiekimai ir atrankos rezultatai
	25

	Savivaldybės reprezentavimas ir viešinimas
	15

	Kitų finansavimo šaltinių buvimas (ne mažiau kaip 40 proc.)
	15

	Išlaidų pagrįstumas ir ekonomiškumas
	15

	Iš viso
	100 


18. Renginio pobūdžio ir reikšmės vertinimas (iki 30 balų): 
18.1. tarptautinis renginys, kuriame mokinys (-iai) atstovauja Lietuvos Respublikai, – 30 balų; 
18.2. tarptautinis renginys, organizuojamas tarptautinės organizacijos, – 25 balai; 
18.3. tarptautinis renginys, organizuojamas užsienio švietimo įstaigos ar asociacijos, – 20 balų.
19. Mokinio (-ių) pasiekimų ir atrankos rezultatų vertinimas (iki 25 balų):
19.1. mokinio (-ių) pasiekti rezultatai tarptautiniuose renginiuose per pastaruosius 2 metus (užimtos prizinės vietos, laureato ar nugalėtojo vardas, specialūs apdovanojimai) – 25 balai;
19.2. mokinio (-ių) pasiekti rezultatai nacionalinėse olimpiadose, konkursuose, varžybose, čempionatuose ar kituose renginiuose per pastaruosius 2 metus (užimtos prizinės vietos, laureato ar nugalėtojo vardas, specialūs apdovanojimai) – 20 balų;
19.3. mokinio (-ių) asmeninis kvietimas dalyvauti tarptautiniame renginyje – 15 balų.
20. Savivaldybės reprezentavimo ir viešinimo vertinimas (iki 15 balų): 
20.1. numatyti ne mažiau kaip trys viešinimo apie dalyvavimą tarptautiniame renginyje, pasiektus rezultatus ir Savivaldybės dalinį finansavimą šaltiniai (pvz., žiniasklaidoje, socialiniuose tinkluose, įstaigos interneto svetainėje ir kita) naudojant miesto simboliką – 15 balų; 
20.2. numatyti du viešinimo apie dalyvavimą tarptautiniame renginyje, pasiektus rezultatus ir Savivaldybės dalinį finansavimą šaltiniai (pvz., socialiniuose tinkluose, įstaigos interneto svetainėje ir kita) naudojant miesto simboliką – 10 balų. 
21. Kitų finansavimo šaltinių buvimo vertinimas (ne mažiau kaip 40 proc.) (iki 15 balų): 
21.1. pateikti dokumentai, įrodantys ne mažiau kaip du finansavimo šaltinius (pvz., rėmėjai, paraišką teikianti įstaiga, partneriai ir kita) – 15 balų; 
21.2. pateikti dokumentai, įrodantys vieną finansavimo šaltinį (pvz., rėmėjai, paraišką teikianti įstaiga, partneriai ir kita) – 10 balų.
22. Išlaidų pagrįstumo ir ekonomiškumo vertinimas (iki 15 balų):
22.1. visos planuojamos išlaidos yra pagrįstos, būtinos, tiesiogiai susijusios su renginiu ir atitinkančios rinkos kainas, numatomas racionalus ir proporcingas lydinčių asmenų skaičius – 15 balų; 
22.2. dalis planuojamų išlaidų yra nepakankamai pagrįstos, numatomas lydinčių asmenų skaičius yra neproporcingas (per didelis arba per mažas) – 8 balai.
23. Finansavimo dydis pagal surinktus balus: 
23.1.  90–100 balų – finansuojama iki 100 proc. prašomų tinkamų finansuoti išlaidų; 
23.2. 75–89 balai – finansuojama iki 75 proc. prašomų tinkamų finansuoti išlaidų; 
23.3. 60–74 balai – finansuojama iki 50 proc. prašomų tinkamų finansuoti išlaidų;
23.4. mažiau nei 60 balų – dalinis finansavimas neskiriamas.
24. Paraiškas vertina Savivaldybės administracijos direktoriaus įsakymu sudaryta nuolatinė vertinimo komisija (toliau – Komisija). Komisijos paskirtis – nagrinėti ir vertinti paraiškas, teikti rekomendacijas Savivaldybės administracijos direktoriui dėl jų finansavimo. 
25. Komisijos sudėtį, pirmininką, jo pavaduotoją ir sekretorių įsakymu tvirtina Savivaldybės administracijos direktorius. Komisiją sudaro ne mažiau kaip 5 nariai.
26. Komisijos funkcijos:
26.1.  vertinti paraiškas pagal Aprašo 17 punkte nustatytus kriterijus; 
26.2.  priimti rekomendacinį sprendimą dėl dalinio finansavimo arba paraiškos atmetimo.
27. Komisijos nariai privalo pasirašyti Komisijos nario konfidencialumo pasižadėjimą ir nešališkumo deklaraciją, kurių formas tvirtina Savivaldybės administracijos direktorius įsakymu.  Svarstant švietimo įstaigos, su kuria Komisijos narys susijęs, paraišką, jis privalo nusišalinti nuo svarstymo.
28. Komisijos pirmininkas:
28.1.  organizuoja Komisijos darbą ir jam vadovauja;
28.2.  tvirtina Komisijos posėdžių darbotvarkę ir priima sprendimą dėl posėdžių šaukimo;
28.3.  pirmininkauja Komisijos posėdžiams ir užtikrina skaidrų, objektyvų ir nešališką paraiškų vertinimą;
28.4.  pasirašo Komisijos posėdžių protokolus ir kitus su Komisijos veikla susijusius dokumentus;
28.5. atstovauja Komisijai.
29. Komisijos sekretorius:
29.1.  priima, registruoja ir sistemina pateiktas paraiškas, jų priedus;
29.2. Komisijos pirmininko pavedimu rengia posėdžių darbotvarkes, praneša Komisijos nariams apie posėdžio laiką, vietą ir pateikia jiems su posėdžiu susijusią medžiagą;
29.3.  rengia posėdžių protokolų projektus;
29.4. parengtą posėdžio protokolą pasirašo pats ir teikia pasirašyti Komisijos pirmininkui ne vėliau kaip per 3 darbo dienas po posėdžio;
29.5. ne vėliau kaip per 3 darbo dienas nuo pasirašymo perduoda pasirašytą posėdžio protokolą susipažinti visiems Komisijos nariams dokumentų valdymo sistemoje „Avilys“, o neturintiems prieigos – elektroniniu paštu;
29.6. rengia Savivaldybės administracijos direktoriaus įsakymų projektus;
29.7. informuoja pareiškėjus apie priimtus sprendimus dėl dalinio finansavimo (ne)skyrimo ir atlieka kitus su Komisijos veiklos aptarnavimu susijusius organizacinius pavedimus.
30. Komisijos darbo forma – posėdžiai. Švietimo skyriui gavus paraišką, Komisijos posėdis sušaukiamas per 7 darbo dienas. Posėdžiai yra teisėti, kai juose dalyvauja bent du trečdaliai Komisijos narių.
31. Komisijos sprendimai priimami posėdyje dalyvaujančių narių balsų dauguma. Balsams pasiskirsčius po lygiai, lemia Komisijos pirmininko (ar jį pavaduojančio asmens) balsas.
32. Komisijos sprendimai įforminami protokolu, kurį pasirašo Komisijos pirmininkas ir sekretorius.
33. Komisija turi teisę prašyti pareiškėjo patikslinti duomenis ar pateikti trūkstamus dokumentus per nustatytą 3 darbo dienų terminą. Nepateikus informacijos, paraiška gali būti atmesta.
34. Galutinį sprendimą dėl finansavimo skyrimo ir konkrečios sumos Savivaldybės administracijos direktoriaus įsakymu priima Savivaldybės administracijos direktorius, vadovaudamasis Komisijos rekomendaciniu siūlymu, perduotu per dokumentų valdymo sistemą „Avilys“.
35. Finansavimas skiriamas pasirašant sutartį tarp Savivaldybės administracijos ir pareiškėjo. Lėšos pervedamos į pareiškėjo sąskaitą per 10 darbo dienų nuo sutarties pasirašymo dienos.
36. Pareiškėjas skirtas lėšas privalo naudoti tik pagal paraiškoje nurodytą išlaidų sąmatą. Per 20 darbo dienų nuo renginio pabaigos pareiškėjas privalo pateikti išlaidų panaudojimo ataskaitą su pagrindžiančiais dokumentais (sąskaitomis, bilietais ir kt.) ir ataskaitą apie dalyvavimą tarptautiniame renginyje, pasiektus rezultatus ir viešinimą, kurios formą tvirtina Savivaldybės administracijos direktorius įsakymu. 
37. Nepanaudotas ar ne pagal paskirtį panaudotas lėšas pareiškėjas privalo grąžinti į Savivaldybės biudžetą per 10 darbo dienų nuo Savivaldybės administracijos raštiško reikalavimo gavimo. Jeigu tarptautinis renginys neįvyksta dėl nenugalimos jėgos (force majeure) aplinkybių, įskaitant tarptautinio renginio organizatorių sprendimu priimtą atšaukimą ar kitas nuo pareiškėjo nepriklausančias aplinkybes, nepanaudotos lėšos grąžinamos į Savivaldybės biudžetą per 10 darbo dienų nuo šių aplinkybių paaiškėjimo arba Savivaldybės administracijos raštiško reikalavimo gavimo.

V SKYRIUS
BAIGIAMOSIOS NUOSTATOS

38. Pareiškėjas įsipareigoja savo interneto svetainėje viešinti tarptautinį renginį, nurodydamas, kad dalis lėšų jam buvo skirta iš Panevėžio miesto savivaldybės biudžeto.
39. Pareiškėjų pateikti asmens duomenys tvarkomi paraiškų atrankos, vykdymo, atsiskaitymo ir viešinimo tikslais. Asmens duomenų valdytoja – Savivaldybės administracija. 
40. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 (BDAR), Lietuvos Respublikos asmens duomenų teisinės apsaugos įstatymu ir kitais teisės aktais. 
41. Pareiškėjas, teikdamas paraišką, patvirtina, kad turi visus reikiamus dalyvių sutikimus dėl jų asmens duomenų tvarkymo šio Aprašo tikslais.
42. Savivaldybė turi teisę atlikti tarptautinio renginio įgyvendinimo ir lėšų panaudojimo teisingumo kontrolę. Už pateiktų duomenų tikslumą ir gautų lėšų apskaitą atsako pareiškėjas.
43. Pareiškėjas privalo užtikrinti dalyvių saugumą ir laikytis visų galiojančių teisės aktų reikalavimų.
44. Šis Aprašas, jo pakeitimai ar papildymai tvirtinami Savivaldybės tarybos sprendimu.
45. Ginčai dėl šio Aprašo taikymo nagrinėjami Lietuvos Respublikos teisės aktų nustatyta tvarka.
________________________

